En hård vind af den koldest mulige slags sænker temperaturen over Nordjylland lørdag.

Solen, der i løbet af lørdag eftermiddag kæmper sig igennem skydækket må give fortabt overfor vinden, der køler hele landsdelen ned. Blæsten er frisk til hård fra nordøst og ifølge Per Christiansen fra TV 2 Vejret er det den koldest mulige vind, vi kan få. - Så kortet viser 2-4 graders varme, men ude i virkeligheden vil det altså føles som frost, siger han videre og anbefaler at tage det varme tøj på, hvis man skal ud. I aften og nat får vi klart, men samtidig koldt vejr. Temperaturen vil lørdag aften ligge omkring frysepunktet og i løbet af natten til søndag vil vi få frost.